รมว.พาณิชย์ เผยเซ็นทรัลสร้างโอกาสทางการค้า จัดงานแสดงสินค้าเวียดนามในไทยครั้งแรก
รมว.พาณิชย์ เผยเซ็นทรัลจัดงานแสดงสินค้าเวียดนามในไทยครั้งแรก หวังขยายโอกาสทางการค้าร่วมกัน โดย 5 เดือนแรกของปี 59 (ม.ค. – พ.ค.) ไทยส่งออกไปเวียดนามมูลค่า 3.4 พันล้านเหรียญสหรัฐฯ ส่วนนำเข้าจากเวียดนามมูลค่า 1.8 พันล้านเหรียญสหรัฐ
12 ก.ค. 2559

นางอภิรดี ตันตราภรณ์ รัฐมนตรีว่าการกระทรวงพาณิชย์ เปิดเผยว่า พานิชย์ได้งานแสดงสินค้าเวียดนามในประเทศไทย ซึ่งจัดที่ศูนย์การค้าเซ็นทรัลเวิลด์ว่า การจัดงานแสดงสินค้าเวียดนามโดยบริษัท กลุ่มเซ็นทรัล จำกัด ในครั้งนี้จะเป็นการเปิดโอกาสให้ผู้บริโภคชาวไทยได้รู้จักสินค้าจากเวียดนามเพิ่มมากขึ้น และเป็นเวทีให้ผู้ประกอบการทั้งชาวไทยและเวียดนามได้พบปะหารือเพื่อดำเนินธุรกิจร่วมกัน นอกจากนี้เพื่อเป็นการตอกย้ำความสัมพันธ์ด้านการค้าของไทยและเวียดนาม
โดยเวียดนามเป็นคู่ค้าสำคัญลำดับที่ 9 ของไทย ในปี 2558 มีมูลค่าการค้าระหว่างกันถึง 13,000 ล้านเหรียญสหรัฐฯ คิดเป็นอัตราการขยายตัว 10% โดยทั้งสองประเทศได้ร่วมกันกำหนดเป้าหมายในการผลักดันมูลค่าการค้ารวมให้ได้ 2 หมื่นล้านเหรียญสหรัฐฯ ภายในปี 2563 ด้วย
นายสุทธิธรรม จิราธิวัฒน์ กรรมการและประธานคณะที่ปรึกษาบริษัท กลุ่มเซ็นทรัล จำกัด เปิดเผยว่า งานในครั้งนี้เป็นการนำสินค้าเวียดนามที่มีชื่อเสียงโดดเด่นมาจัดแสดงในประเทศไทยเป็นครั้งแรก โดยงานจะจัดขึ้นระหว่างวันที่ 10-12 ก.ค.59
ทั้งนี้ ในช่วง 5 เดือนแรกของปี 2559 (มกราคม – พฤษภาคม) ไทยส่งออกไปเวียดนามมูลค่า 3,448.36 ล้านเหรียญสหรัฐฯ สินค้าส่งออกสำคัญได้แก่ รถยนต์, อุปกรณ์และส่วนประกอบ, เครื่องปรับอากาศและส่วนประกอบ, เม็ดพลาสติก, เคมีภัณฑ์ และเครื่องดื่ม ด้านการนำเข้าในช่วง 5 เดือนแรกของปี 2559 ไทยนำเข้าจากเวียดนามมูลค่า 1,781.34 ล้านเหรียญสหรัฐฯ สินค้านำเข้าสำคัญได้แก่ เครื่องใช้ไฟฟ้าในบ้าน เครื่องจักรไฟฟ้าและส่วนประกอบ สัตว์น้ำสด แช่เย็น แช่แข็ง แปรรูป และกึ่งสำเร็จรูป เครื่องจักรกลและส่วนประกอบ และน้ำมันดิบ
 